夏日陪楊邦基彭思禹訪德莊烹茶分韻得嘉字
作者：釋德洪
朝代：宋

paragraphs: 炎炎三伏過中伏，秋光先到幽人家。
閉門積雨蘚封徑，寒塘白藕晴開花。
吾儕酷愛真樂妙，笑談相對興無涯。
山童解烹蟹眼湯，先生自試鷹爪芽。
清香玉乳沃詩脾，抨紙落筆驚龍蛇。
源長浩與春漲激，力健清將秋氣嘉。
須臾沓幅亂書几，環觀朗誦交驚誇。
一聲漁笛意不盡，夕陽歸去還西斜。